# OBVEZNI IZBIRNI PREDMETI V TRETJEM VZGOJNO - IZOBRAŽEVALNEM OBDOBJU – ŠOLSKO LETO 2024/2025

Zloženka je namenjena predstavitvi ponujenih **obveznih** izbirnih predmetovza šolsko leto 2023/2024.

## OBVEZNI IZBIRNI PREDMETI

Učenci **7., 8. in 9.** razreda v skladu s predmetnikom osnovne šole izbirajo med ponujenimi **obveznimi izbirnimi predmeti** v obsegu **2** (**dveh**) **ur tedensko**, s soglasjem staršev lahko tudi 3 (tri) ure tedensko. Učenkam in učencem ponujajo obvezni izbirni predmeti možnost, da poiščejo svoje močne točke in uresničijo lastne interese.

Obvezni izbirni predmeti se ocenjujejo s številčnimi ocenami od 1 do 5. Znanje obveznih izbirnih predmetov se ne preverja na nacionalnem preverjanju znanja. Učenec lahko napreduje le, če ima pozitivne zaključne ocene pri vseh predmetih, tudi pri obveznih izbirnih.

Izbira obveznih izbirnih predmetov bo za prihodnje šolsko leto potekala izključno v elektronski obliki za starše, ki uporabljajo katerikoli paket storitve eAsistent, med 10. in 17. aprilom 2024. Starši, ki te možnosti nimajo, svojo odločitev prek elektronskega sporočila sporočite razredniku. Na osnovi prijav bomo oblikovali skupine obveznih izbirnih predmetov za naslednje šolsko leto, vendar bomo izvajali le tiste izbirne predmete, za katere bo prijavljeno zadostno število učencev v skladu s Pravilnikom o normativih in standardih za izvajanje programa osnovne šole. Do konca maja 2024 bodo učenci in starši obveščeni o izbranih obveznih izbirnih predmetih, ki jih lahko do konca junija zamenjajo brez omejitev, v septembru pa svojo odločitev lahko spremenijo le, če je v želeni skupini še prostor in ne posegajo v že obstoječi urnik.

Učenci, ki obiskujejo glasbeno šolo z javno veljavnim programom, so obiskovanja obveznih izbirnih predmetov lahko oproščeni v celoti ali le v obsegu 1 (ene) ure tedensko. V tem primeru morajo starši po junijskem roku za vpis v glasbeno šolo za naslednje šolsko leto osnovni šoli posredovati pisno vlogo, ki ji priložijo potrdilo o vpisu svojega otroka v glasbeno šolo z javno veljavnim programom. V vlogi navedejo, ali želijo, da je učenec oproščen pouka izbirnih predmetov v celoti ali le ene ure tedensko. Ravnateljica v skladu z določbami zakona, ki ureja splošni upravni postopek, odloči o oprostitvi za posamezno šolsko leto. Za učence, ki se v glasbeno šolo vpisujejo naknadno v avgustu, pa starši posredujejo vlogo najkasneje do 31. avgusta. Svojo željo po oprostitvi označite na prijavnici, ki jo morate ravno tako vrniti.

## PONUJENI OBVEZNI IZBIRNI PREDMETI V ŠOLSKEM LETU 2024/2025

## NEMŠČINA, 7., 8. ali 9. razred; učitelj: Mito Kristan

Nemščina je v osnovni šoli triletni obvezni izbirni predmet, ki se izvaja dve uri tedensko. Gre za osnovni tečaj, kjer učenci sistematično osvajajo jezikovne prvine, jih redno utrjujejo in nadgrajujejo. Učenci, ki uspešno zaključijo šolanje v osnovni šoli in s tem tudi triletno učenje nemščine kot izbirnega predmeta, lahko v gimnazijah nadaljujejo z učenjem nemščine po modulu B, to je nadaljevalni drugi tuji jezik.

## VERSTVA IN ETIKA, 7., 8. ali 9. razred; učiteljica: Maja Hudnik

## Okvirna kategorija obravnave v sklopu verstva in etika je svet, v katerem živimo, s svojo raznolikostjo. Vodilni motiv pri obravnavi verstev je priprava učencev, da bodo lahko dojemali raznolikosti verstev kot sestavine raznolikosti sveta. Učenci se seznanijo s tremi največjimi verstvi, in sicer s krščanstvom, islamom in budizmom. Poleg tega spoznavajo moralno-etična vprašanja, ki so povezana z verstvi, pa tudi s splošno družbo, v kateri živimo.

## RETORIKA, 9. razred; učiteljica: Romana Skubic

## Retorika je izbirni predmet, ki ga lahko izberejo učenci v 9. razredu. Namen in cilj retorike je analiza ter pravilnejše in natančnejše oblikovanje argumentov in prepričevalnih tehnik na vseh področjih človekovega življenja. Poučevanje retorike v devetem razredu nauči učence in učenke samostojnega, koherentnega in kritičnega oblikovanja ter izražanja stališč pri drugih predmetih ter na vseh drugih področjih družbenega in zasebnega življenja.

## SLOVENŠČINA – ŠOLSKO NOVINARSTVO, 7., 8. ali 9. razred; učiteljica: Sergeja Petročnik

## Šolsko novinarstvo je enoletni obvezni izbirni predmet, ki je nadgradnja predmeta slovenščina. Pri predmetu bomo spoznavali najbolj pogoste stalne oblike novinarskega sporočanja (npr. novico, poročilo, reportažo) ter zbirali in raziskovali slovstveno folkloro. Pisali bomo izdelke za šolsko (literarno) glasilo, občinsko glasilo, sodelovali na natečajih in preučevali slovenska narečja. Glede na dane možnosti bomo občasno izvedli tudi šolsko radijsko oddajo.

## LIKOVNO SNOVANJE, 7., 8. ali 9. razred; učitelj: Gregor Smole

## Pri predmetu likovno snovanje se bodo učenci ukvarjali s slikarstvom in kiparstvom ter spoznavali arhitekturo. Ustvarjali bodo v prijetnem in sproščenem vzdušju ter pozabili na svoje vsakdanje šolske skrbi. Preko slikovnega gradiva bodo potovali skozi umetnostno-zgodovinska obdobja in si ogledali največje likovne umetnine, ki so zaznamovale človeštvo. Predmet je triletni, zato lahko učenci vsako naslednje leto nadaljujejo s svojim delom, in sicer v okviru likovnega snovanja I , II, III.

## OBDELAVA GRADIV: KOVINE, 7., 8. ali 9. razred; učitelj: Boštjan Čerin

Obdelava gradiv je naravoslovno-tehnični obvezni izbirni predmet, pri katerem učenci usmerjajo svojo radovednost v izdelavo določenega predmeta in ustvarjalno sodelujejo v skupini. Vsebinsko se predmet navezuje na obvezni predmet tehnika in tehnologija, vendar se pri izbirnem predmetu izdeluje izključno izdelke. Torej, predmet zajema poznavanje, analizo in uporabo gradiv in strojev, ki jih učenec v predvideni starosti že lahko obdeluje oziroma uporablja. Osnovno gradivo za izdelavo izdelkov so kovine, ki ga lahko kombiniramo z drugimi gradivi. Pouk poteka v šolski delavnici. Vsak učenec sam ali pa s pomočjo strojev in naprav izdela več uporabnih izdelkov, ki jih po ocenjevanju odnese domov. Predviden strošek materiala za celotno obdobje izvajanja predmeta znaša 10 EUR na učenca. Predmet priporočam vsem učenkam in učencem, ki imajo veselje do praktičnega dela, do izdelovanja lastnih izdelkov iz različnih materialov in si želijo razvijati ročne spretnosti.

## RISANJE V GEOMETRIJI IN TEHNIKI, 7., 8. ali 9. razred; učitelj: Boštjan Čerin

##

Izbirni predmet risanje v geometriji in tehniki je namenjen učencem, ki si želijo spoznati pot izdelka od ideje do realizacije na sodoben računalniško podprt način. Modelirali bomo v 3D-prostoru s programom Onshape. S tem bodo učenci svoje zamisli prenesli v tridimenzionalni prostor. Učenci z risanjem razvijajo prostorsko predstavo. Narisane izdelke bomo tudi natisnili na 3D-tiskalniku. Pouk je zasnovan praktično - raziskujejo in oblikujejo tridimenzionalne modele preprostih tehničnih predmetov, spoznajo in uporabijo orodja in postopke tridimenzionalnega modeliranja predmetov v virtualnem svetu, razvijajo sposobnost opazovanja, prostorske predstave, predstavljanja razmerij, figur in oblik, razumevanja. Predviden strošek materiala za celotno obdobje izvajanja predmeta znaša 10 EUR na učenca.

Izbirni predmet RGT lahko učenci obiskujejo tudi več let zapored.

## ELEKTRONIKA Z OSNOVAMI ROBOTIKE, 8. razred in 9. razred; učitelji: Boštjan Čerin

Pri izbirnem predmetu Elektrotehnika bomo spoznali osnovne elektronske komponente in jih uporabili za konstrukcijo preprostega premikajočega robota. Znanje o elektroniki pa bomo nadgradili s spoznavanjem programa Pictoblox, ki nam bo omogočil, da bo robot delal po naših navodilih. Predmet priporočam vsem učenkam in učencem, ki želijo podrobneje spoznati področje elektrike in imajo veselje do praktičnega dela. Predviden strošek materiala za celotno obdobje izvajanja predmeta znaša 10 EUR na učenca.

## ROBOTIKA V TEHNIKI 8. razred in 9. razred; učitelji: Boštjan Čerin

Pri izbirnem predmetu Robotika v tehniki bomo znanje pridobljeno na izbirnem predmetu Elektronika z osnovami robotike nadgradili. Zato je predmet namenjen učencem, ki so že obiskovali izbirni predmet elektronika z osnovami robotike. Spoznali bomo dodatne senzorje in funkcije programa. Čas pa bomo namenili tudi lastnemu robotskemu projektu. Predmet priporočam vsem učenkam in učencem, ki želijo podrobneje spoznati področje elektrike in imajo veselje do praktičnega dela. Predviden strošek materiala za celotno obdobje izvajanja predmeta znaša 10 EUR na učenca.

## ŠPORT ZA SPROSTITEV, 7. razred; učitelj: Janez Počkaj

Pri programu šport za sprostitev bomo ponudili sodobne športno-rekreativne vsebine glede na možnosti okolja in na različnosti v zmožnostih in interesih učencev. Namen programa je približati šport učenčevim potrebam, interesom in željam, omogočiti spoznavanje novih športov in poudariti razvedrilni in sprostilni značaj športa.

Predmet je namenjen vsem in bo realiziran v okviru rednih tedenskih ur, na taboru CŠOD in na obiskih športnih prireditev.

Stroški: tabor, obiski različnih športnih dogodkov (ogled in sodelovanje na športnih prireditvah).

## ŠPORT ZA ZDRAVJE, 8. razred; učitelj: Janez Počkaj

##

Program šport za zdravje je namenjen nadgradnji tistih vsebin redne športne vzgoje, s katerimi lahko vplivamo na zdravje in dobro počutje (splošna kondicijska pripravljenost, atletika, športne igre …). Vsebine in izpeljava izbirnega predmeta omogočajo spoznavanje različnih vplivov gibalnih dejavnosti na zdravje, razumevanje pomena telesne in duševne sprostitve ter pridobivanje znanj, ki učencem omogočajo, da v prostem času izberejo sebi primerne športne vsebine in obremenitve. Predmet je namenjen vsem in bo realiziran v okviru rednih tedenskih ur in z obiskih športnih prireditev.

## IZBRANI ŠPORT – ODBOJKA, 9. razred; učitelj: Janez Počkaj

##

Izvajalo se bo urjenje zahtevnejših tehničnih in taktičnih elementov igre 6:6. Igra odbojke kot nadgradnja rednih ur je namenjena vsem učencem in bo realizirana v okviru rednih tedenskih ur ter na obiskih športnih prireditev.

Stroški: obiski športnih prireditev.

Stroški: obiski različnih športnih prireditev

## IZBRANI ŠPORT – PLES, 7. - 9. razred; učitelj: Maja Pečnik

##

Pri predmetu bodo učenci in učenke spoznali različne plesne zvrsti: družabni plesi, hip-hop,jazz ples, ljudski plesi, plesna aerobika. Učili se bodo osnovne korake ter tudi zahtevnejše koreografije. Pouk bo potekal v okviru rednih tedenskih ur ter na obiskih plesnih prireditev in tekmovanj. V okviru predmeta se bodo učenci pripravljali tudi na tekmovanje Šolski plesni festival.

Stroški: obiski plesnih prireditev in tekmovanj

## RASTLINE IN ČLOVEK, 7., 8. razred; učitelj: Maja Rožič

##

Pri predmetu bodo učenci spoznali samonikle zdravilne, strupene in užitne rastline. Pouk bo potekal v učilnici in na terenu v okolici šole. Pripravljali bomo jedi in pripravke iz zdravilnih in drugih uporabnih rastlin. Ocene bodo učenci pridobili s projektnim delom.

## UREJANJE BESEDIL, 7., 8. ali 9. razred; učitelj: Mitja Zotti

##

 Učenec se bo naučil in spoznal pri tem izbirnem predmetu:

· Osnove (vhodne, izhodne enote, sestava računalnika…)

· Delo z datotekami in mapami

**·** Delo z urejevalnikom besedil (Microsoft Office Word),

· Delo z preglednicami (Microsoft Office Excel),

· Računati v tabelah ter pripraviti ustrezen grafikon,

· Vnašati v celice formule za izračun, napisati besedilo, ga urediti, shraniti in natisniti,

· Izdelati tabelo in pripraviti kazala

· **CANVA** - Izdelava plakatov

 Znanje pridobljeno pri tem predmetu lahko učenci uporabijo pri pisanju referatov, seminarskih

 in raziskovalnih nalog pri drugih predmetih.

## MULTIMEDIJA, 7., 8. ali 9. razred; učitelj: Mitja Zotti

## Pri tem izbirnem predmetu se bo učenec naučil in spoznal, kaj je multimedija, obdelava fotografij s slikarskimi programi (PhotoFiltre), delo s programom za izdelavo računalniških predstavitev PowerPoint, delo v Prezi-ju (omogoča izdelavo osupljivih prezentacij), priprava slikovnih in zvočnih podatkov in učinkovitega združevanja le-teh z besedilom v računalniško predstavitev, priprava računalniške predstavitve, izdelava predstavitve in plakatov v Canvi - Canva je izjemno preprosto orodje za oblikovanje vizualnih vsebin. S Canvo lahko oblikuješ profesionalne objave za predstavitve, letake, vizitke, dokumente ….

 Znanje (POWERPOINT, CANVA, EXCEL, PREZI), pridobljeno pri tem predmetu, lahko učenci uporabijo pri izdelavi računalniških predstavitev pri drugih predmetih ter predstavitvah najrazličnejših projektov, ki jih na šoli ne manjka.

##

## RAČUNALNIŠKA OMREŽJA, 8. ali 9. razred; učitelj: Mitja Zotti

##  Bi rad/a naredil/a svojo spletno stran? Bi se rad/a naučila ustvariti in uporabljati elektronsko pošto?Bi rad/a brskala po svetovnem spletu?

## Sodobni človek potrebuje internet. V njem so podatki, ki jih potrebuje za spoznavanje in razumevanje realnosti. Vendar podatki tja niso prišli sami po sebi. Nekdo jih je vanj vpletel. Znanje, kako to storiti čim bolj učinkovito in estetsko, postaja vedno pomembnejše.

Učenec se bo naučil in spoznal pri tem izbirnem predmetu:

* + - Računalniško omrežje (lokalno in globalno),
		- Kaj je internet, kaj lahko počneš v njem in naslove v internetu,
		- Storitve interneta (elektronska pošta, Svetovni Splet - WWW),
		- Spletne naslove, protokol HTTP,
		- Spletni sestavek in jezik HTML z najpogosteje uporabljenimi oznakami,
		- **Narediti spletno stran v HTML jeziku**
		- **Narediti spletno stran v programu NVU**
		- **Narediti spletno stran v WordPressu,**
		- Spoznati različne brskalnike (IE, Firefox, …) in iskalnike,
		- Objaviti spletno stran.

Poudarek predmeta je na izdelavi spletnega sestavka iz področja, ki učenca najbolj zanima. Spletni sestavek se bo na koncu objavil na spletni strani. Znanje pridobljeno pri tem predmetu lahko učenci uporabijo pri izdelavi najrazličnejših spletnih strani.

## ANSAMBELSKA IGRA 7., 8. in 9. razred; učiteljica: Vida Kržič

Te zanima kako je biti član/članica glasbene skupine ali “benda”?

Predmet je zasnovan tako, da v njem lahko sodelujejo učenke in učenci z različnimi glasbenimi znanji in izkušnjami, tako da predhodno glasbeno znanje in obiskovanje glasbene šole NI POGOJ za prijavo k izbirnemu predmetu. Pri predmetu se bodo učenci in učenke spoznali s temeljno tehniko igranja glasbil (lastnih, Orffovih, elektronskih ali posameznih klasičnih glasbil). Glavni poudarek predmeta je, da učenci skupinsko muzicirajo, ustvarjajo, poustvarjajo različne vokalne, instrumentalne in vokalno - inštrumentalne vsebine, izražajo svoje ustvarjalne zamisli in predstavljajo svoje dosežke.

## POSKUSI V KEMIJI, 8. ali 9. razred; učiteljica: Ana Košir

##

Pri *POK* učenci spoznavajo metode varnega eksperimentalnega dela, razvijajo eksperimentalne spretnosti in pristope, ki vključujejo postavljanje hipotez, opazovanje in opisovanje pojavov, preizkušanje, zbiranje in beleženje opažanj ter rezultatov, predstavljanje dognanj ter povezovanje s teorijo in vsakdanjim življenjem. Predstavljeno bo nekaj zanimivih demonstracijskih eksperimentov. Praktično delo bo potekalo v skupinah ali parih, s snovmi iz vsakdanjega življenja. Učenci bodo sami izvedli veliko poskusov s snovmi, ki jih najdemo v domači kuhinji in kopalnici ter spoznali, da nas kemija spremlja na vsakem koraku.

## ŠPANŠČINA I., 7., 8. in 9. razred; učiteljica: Monika Bader

Spoznajmo osnove španščine!

Kako zabavno se je predstaviti v tujem jeziku, znati povedati, kaj ti je všeč in se naučiti skuhati slastno špansko tortiljo. Španščina je po številu govorcev drugi najbolj razširjen jezik na svetu takoj za angleščino, zato je izjemno uporabna. V osnovni šoli je triletni predmet, ki se izvaja dvakrat tedensko. Učenec/ka lahko po enem ali dveh letih učenja izstopi. Predmet je namenjen vsem učencem/kam, ki bi se radi pobližje seznanili z jezikom, kulturo ter navadami Španije in Latinske Amerike.

## ŠPANŠČINA II., 8. in 9. razred; učiteljica: Monika Bader

## Naučimo se predstaviti našo družino, opisati našo okolico in skuhati še kako jed Španije ali Latinske Amerike.

Poleg poglabljanja znanja slovnice in bogatitve besednega zaklada predmet Španščina 2 ponuja zanimivo in interaktivno spoznavanje kulture in načina življenja špansko govorečega sveta. V osnovni šoli je triletni predmet, ki se izvaja dvakrat tedensko. Učenec/ ka lahko po enem ali dveh letih učenja izstopi.

##  ŠPANŠČINA III., 9. razred; učiteljica: Monika Bader

Španščina je triletni predmet, ki se izvaja dvakrat tedensko. Učenec/ka lahko po enem ali dveh letih učenja izstopi. Predmet je namenjen vsem učencem/kam, ki bi se radi pobližje seznanili z jezikom, kulturo ter navadami Španije in Latinske Amerike. V tretjem letu se naučimo dovolj, da se lahko med sabo že pogovarjamo v španščini. Spoznamo besedišče, ki je uporabno na potovanjih v vseh špansko govorečih deželah. Naučimo se kupiti vozovnice in v mestih vprašati za pot ter še mnogo več.

## IZBIRA OBVEZNIH IZBIRNIH PREDMETOV ZA ŠOLSKO LETO 2024/2025

Prijavnico lahko izpolnite v storitvi eAsistent najkasneje do četrtka, 18. aprila 2024. Prijavnico tudi natisnite in jo podpišite, v šolo jo bodo učenci prinesli ob prvi priložnosti.

Na prijavnici obvezno označite, koliko ur izbirnih predmetov bo učenec/učenka obiskoval/a.

Izberite (rangirajte) vse ponujene izbirne predmete, saj bo računalnik v primeru, da se kateri od ponujenih izbirnih predmetov ne bo izvajal, otrok pa ga je navedel kot 1. ali 2. izbiro, otroka uvrstil k naslednjemu izbranemu izbirnemu predmetu. Bodite pozorni na to, da učenec izbirnega predmeta, ki ga obiskoval v preteklih letih, ne more ponovno izbrati, razen v primeru triletnih izbirnih predmetov. Pri izbiri označite, če bo otrok obiskoval več kot 2 uri izbirnih predmetov, saj drugače prijava k tretjemu predmetu ne bo upoštevana. Če bo otrok obiskoval glasbeno šolo z javno veljavnim programom, vseeno vrnite prazno prijavnico, na katero napišite, da bo otrok uveljavljal delno (1 uro) ali popolno (2 uri) oprostitev obiskovanja obveznih izbirnih predmetov.

## MENJAVA DODELJENIH OBVEZNIH IZBIRNIH PREDMETOV ZA ŠOLSKO LETO 2024/2025

Po objavi dodeljenih obveznih izbirnih predmetov, ki bodo objavljeni na šolski spletni strani najkasneje do četrtka, 25. aprila 2024, po 12. uri – lahko učenci svojo odločitev še spremenijo. Priporočamo, da v tem primeru to naredijo čim prej. Do konca junija lahko svojo odločitev spremenijo brez omejitev, v septembru pa le, če s tem ne rušijo ali ustvarjajo novih skupin, oziroma ne posegajo v obstoječ urnik. Po 30. septembru sprememba za tekoče šolsko leto ni več možna.

## DODATNE INFORMACIJE

Če potrebujete dodatne informacije, lahko pišete na elektronski naslov učiteljev/ -ic izvajalcev izbirnega predmeta ali na elektronski naslov simona.glavic@ospreserje.si.